กรณีศึกษา แอปพลิเคชัน IGTV มีผู้ใช้งานแค่ 7 ล้านคน
Facebook เป็นผู้ครองตลาดโซเชียลมีเดียและแอปพลิเคชันแช็ต  แต่ถ้าถามว่าทุกวันนี้ ใครแย่งเวลาบนหน้าจอไปจาก Facebook ได้นานที่สุด  คนนั้นน่าจะเป็นแพลตฟอร์มวิดีโอออนไลน์อย่าง YouTube  เพื่อตอบโต้สถานการณ์นี้ Facebook จึงได้เปิดให้บริการ “IGTV” ขึ้นมาบ้าง แต่ทว่าปัจจุบัน กลับมีคนใช้งานแอปพลิเคชันอยู่แค่ 7 ล้านราย
10 ก.พ. 2563

กรณีศึกษา แอปพลิเคชัน IGTV มีผู้ใช้งานแค่ 7 ล้านคน /โดย ลงทุนแมน
Facebook เป็นผู้ครองตลาดโซเชียลมีเดียและแอปพลิเคชันแช็ต 
แต่ถ้าถามว่าทุกวันนี้ ใครแย่งเวลาบนหน้าจอไปจาก Facebook ได้นานที่สุด 
คนนั้นน่าจะเป็นแพลตฟอร์มวิดีโอออนไลน์อย่าง YouTube
เพื่อตอบโต้สถานการณ์นี้ Facebook จึงได้เปิดให้บริการ “IGTV” ขึ้นมาบ้าง
แต่ทว่าปัจจุบัน กลับมีคนใช้งานแอปพลิเคชันอยู่แค่ 7 ล้านราย
เพราะเหตุใดมันถึงเป็นเช่นนั้น ลงทุนแมนจะเล่าให้ฟัง
╔═══════════╗
Blockdit ที่สุดของแอปมีสาระ
╚═══════════╝
Facebook เป็นบริษัทขนาดใหญ่อันดับ 6 ของโลก
มีมูลค่าตลาดอยู่ที่ 18 ล้านล้านบาท
จุดเด่นทางธุรกิจของ Facebook คือฐานลูกค้าขนาดใหญ่ บนแพลตฟอร์มโซเชียลมีเดียและแอปพลิเคชันการติดต่อสื่อสาร
Facebook มีผู้ใช้ 2,414 ล้านบัญชี
WhatsApp มีผู้ใช้ 1,600 ล้านบัญชี
Messenger มีผู้ใช้ 1,300 ล้านบัญชี
Instagram มีผู้ใช้ 1,000 ล้านบัญชี
ซึ่งเมื่อคู่แข่งคิดค้นบริการใหม่ๆ ที่น่าสนใจขึ้นมาได้
Facebook ก็จะสามารถทำฟีเจอร์ลักษณะเดียวกัน แต่เสนอให้ผู้ใช้ในจำนวนที่มากกว่าได้ทันที
ยกตัวอย่างเช่น
Stories สู้กับ Snapchat เรื่องคลิปสั้น
Dating สู้กับ Tinder เรื่องหาคู่
Gaming สู้กับ Twitch เรื่องแคสต์เกม
และมีอยู่แพลตฟอร์มหนึ่งที่แย่งเวลาผู้บริโภคไปจาก Facebook ได้พอสมควร
ก็คือ YouTube ของบริษัท Google ที่มีคนใช้งานอยู่ 2,000 ล้านบัญชี
ด้วยเหตุนี้ ในเดือนมิถุนายน ปี 2018 
Facebook จึงเปิดตัวแพลตฟอร์มวิดีโอออนไลน์ ชื่อว่า “IGTV” เพื่อสู้กับ YouTube โดยเฉพาะ
สิ่งที่แตกต่างออกไปคือ แอปพลิเคชันนี้จะมุ่งเน้นการสร้างคอนเทนต์วิดีโอแบบแนวตั้งเพียงอย่างเดียว
เนื่องจากต้องการให้รับชมได้ง่ายบนหน้าจอสมาร์ตโฟน
แอป IGTV จะเชื่อมต่อเป็นส่วนหนึ่งในฟีเจอร์ของ Instagram 
โดยบุคคลทั่วไป สามารถอัปโหลดคลิปได้ไม่เกิน 10 นาที 
ส่วนบัญชีทางการ หรือบุคคลมีชื่อเสียง จะอัปโหลดได้เพิ่มเป็น 60 นาที
อย่างไรก็ตาม หลังจากผ่านไป 18 เดือน
มีการดาวน์โหลดแอปพลิเคชันไปแค่ 7 ล้านครั้ง
และมีผู้ใช้งานประจำเพียง 1.75 ล้านรายต่อเดือนเท่านั้น
ดูเหมือนว่า เป้าหมายกับรูปแบบการใช้งานของ IGTV จะขัดแย้งกันในตัวเองอยู่
เป้าหมายในการเป็นแพลตฟอร์มวิดีโอยาว แข่งกับ YouTube
น่าจะเหมาะกับรูปแบบการสร้างคอนเทนต์และการรับชมแบบแนวนอน มากกว่าแนวตั้ง
จึงทำให้เมื่อเดือนพฤษภาคม ปี 2019 
IGTV ต้องยอมปรับปรุงแอปให้รองรับวิดีโอแบบแนวนอนได้
แต่ถึงอย่างนั้น ก็ยังไม่สามารถดึงดูดให้คนมาพัฒนาคอนเทนต์ในช่อง IGTV สักเท่าไหร่
เนื่องจากแพลตฟอร์มไม่มีการแบ่งค่าโฆษณาให้ เหมือนกับ YouTube
แต่เจ้าของคลิป จะได้รับเงินจากผู้สนับสนุนโดยตรง ซึ่งเอื้อต่อกลุ่ม Influencer มากกว่าคนธรรมดา
ในขณะที่วิดีโอแบบแนวตั้งที่เป็นตัวชูโรง จะเหมาะสำหรับทำคลิปสั้นโพสต์ลงโซเชียลมีเดียมากกว่า
ซึ่งการที่ IGTV เชื่อมต่อกับ Instagram อยู่แล้ว น่าจะช่วยส่งเสริมการใช้งานได้ไม่น้อย แต่ในตลาดของคลิปสั้นนั้น กลับต้องเผชิญหน้ากับคู่แข่งรายใหม่ที่น่ากลัว
คู่แข่งรายนั้นก็คือ TikTok..
TikTok เป็นแพลตฟอร์มโซเชียลมีเดียจากประเทศจีน เปิดให้บริการเมื่อปี 2016 
โดยถูกออกแบบฟีเจอร์และลูกเล่นต่างๆ เพื่อรองรับคลิปวิดีโอสั้นโดยเฉพาะ
แอปได้รับความนิยมอย่างรวดเร็ว จนถูกดาวน์โหลดไปไม่ต่ำกว่า 1,150 ล้านครั้ง
และมีผู้ใช้งานประจำสูงถึง 500 ล้านรายต่อเดือน
ปัจจัยเหล่านี้ทำให้ IGTV ได้รับความสนใจน้อยกว่าคู่แข่ง
แต่หลายคนอาจจะสงสัยว่า ถึงขนาดที่มีผู้ใช้แค่ 7 ล้านรายจริงหรือ?
คงต้องบอกว่า มันอาจจะไม่ใช่แบบนั้นเสียทีเดียว
เพราะตัวเลขดังกล่าวเป็นจำนวนคนที่ใช้งานตัวแอปพลิเคชัน IGTV
อย่างไรก็ตาม IGTV ได้ถูกรวมเป็นฟีเจอร์อยู่ในหน้า Explore ของ Instagram
ทำให้ผู้ใช้ไม่จำเป็นต้องเปลี่ยนไปเข้าอีกแอปพลิเคชัน
ซึ่งการที่ Instagram มีฐานผู้ใช้อยู่ 1,000 ล้านบัญชี
น่าจะทำให้คอนเทนต์วิดีโอต่างๆ ผ่านตาคนจำนวนมากกว่า 7 ล้านรายในแอปพลิเคชัน IGTV
ซึ่งมันก็อาจทำให้เกิดคำถามตามมาว่า
แอป IGTV จำเป็นแค่ไหนกับการต้องแยกมาเป็นแอปพลิเคชันใหม่
บทเรียนที่เราน่าจะได้จากเรื่องนี้คือ
เราควรวางแผนกลยุทธ์ให้สอดคล้องกับเป้าหมาย ว่าจะมุ่งเน้นไปที่ตลาดไหน
ดังกรณีของ IGTV ที่ต้องการเป็นแอปพลิเคชันคอนเทนต์วิดีโอยาว
แต่ออกแบบบริการและรูปแบบซึ่งเหมาะกับคลิปวิดีโอสั้นบนโซเชียลมีเดีย
ซึ่งในบางครั้ง ความไม่ชัดเจนนี้
อาจส่งผลให้ไม่สามารถพัฒนาธุรกิจไปได้ให้ทันคู่แข่ง
และสุดท้าย คู่แข่งก็อาจทิ้งเราไปไกล..
----------------------
Blockdit ที่สุดของแอปมีสาระ
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
References
-
-
-
-
-